A BIZOTTSÁG HATÁROZATA

(2003. március 18.)

az EN 521:1998 "cseppfolyósított szénhidrogéngázzal üzemelő készülékek előírásai - hordozható, gőznyomású készülékek" szabvány 5.7.2.1. pont hivatkozásának a 90/396/EGK tanácsi irányelvvel összhangban történő közzétételéről

(az értesítés a C(2003) 711. számú dokumentummal történt)

(EGT vonatkozású szöveg)

(2003/190/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 93/68/EGK irányelvvel[1] módosított, a gázüzemű berendezésekre vonatkozó tagállami jogszabályok közelítéséről szóló, 1990. június 29-i 90/396/EGK tanácsi irányelvre[2] és különösen annak 6. cikke (1) bekezdésére,

tekintettel a legutóbb a 98/48/EK irányelvvel[3] módosított, a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv[4] 5. cikke értelmében létrehozott állandó bizottság véleményére,

mivel:

(1) A 90/396/EGK irányelv 2. cikke úgy rendelkezik, hogy a gázzal üzemelő készülékek csak akkor értékesíthetők és helyezhetők üzembe, ha a rendeltetésszerű használat során nem veszélyeztetik a személyek, a háziállatok és a vagyontárgyak biztonságát.

(2) A 90/396/EGK irányelv 5. cikke alapján a gázzal üzemelő készülékekről akkor vélelmezik az irányelv 3. cikkében említett alapvető követelményeknek való megfelelést, ha megfelelnek a rájuk alkalmazandó, azokat a harmonizált szabványokat átültető nemzeti szabványoknak, amelyek hivatkozási számait az Európai Unió Hivatalos Lapjában közzétették.

(3) A tagállamoknak közzé kell tenni azon nemzeti szabványok hivatkozási számait, amelyek átültetik azokat a harmonizált szabványokat, amelyek hivatkozási számait az Európai Unió Hivatalos Lapjában közzétették.

(4) Hollandia formális kifogást emelt az Európai Szabványügyi Bizottság (CEN) által 1997. május 21-én elfogadott EN 521:1998 "cseppfolyósított szénhidrogéngázzal üzemelő készülékek előírásai - hordozható, gőznyomású készülékek" szabvány "átlyukasztható gázpatronra szerelt készülékek" című 5.7.2.1. pontja tekintetében, amelynek hivatkozási számát 1998. július 25-én tették közzé az Európai Közösségek Hivatalos Lapjában[5], azon az alapon, hogy nem tesz teljes mértékben eleget a 90/396/EGK irányelv alapvető követelményeinek.

(5) A holland hatóságok szerint a cseppfolyósított szénhidrogéngázzal (LPG) olyan módon üzemelő, hordozható (kemping) készülékek, hogy a gáz egy átlyukasztható gázpatronból áramlik az égőhöz, elvesztheti biztonságos jellegét, és így esetleg gázszivárgásokat és súlyos égéseket okozhat, ha a patront nem a használati utasításnak megfelelően cserélik. A holland hatóságok az állítják, hogy ez a magatartás előre látható, mivel ezeket a készülékeket általában olyan különleges helyzetekben használják, mint például kempingekben és sátrakban, az év meghatározott, rövid időszakaiban, és ezért nem minden felhasználó olvassa el gondosan a használati utasítást, vagy az elolvasáshoz nincsen elég fény, és így ténylegesen fennáll annak kockázata, hogy a felhasználó nem szabályosan illeszti be a patront.

(6) A 90/396/EK irányelv alapján valamennyi készülékhez használati és karbantartási utasítást kell mellékelni a felhasználó számára, amely a biztonságos használathoz szükséges valamennyi információt tartalmazza. Ez azt jelenti, hogy az irányelvnek megfelelő készülékek biztonságos működésének előfeltétele, hogy a felhasználók kövessék ezeket az utasításokat.

(7) Bár a holland hatóságok által felvetett probléma jórészt a felhasználók magatartásából ered, a CEN-nek - a felhasználói magatartás alakulásának összefüggésében és figyelembe véve azokat a különleges helyzeteket, amelyekben ezeket a készülékeket valószínűleg használják - ennek ellenére vizsgálnia kell a tényleges biztonsági szint javításának lehetőségét a gázpatronok cseréje tekintetében.

(8) A Bizottság ennek érdekében arra kéri fel a CEN-t, hogy két éven belül terjessze elő az EN 521:1998 átdolgozott változatát. E megbízás végrehajtását követően és az eredményektől függően a szabvány jelenlegi változatával kapcsolatosan esetleges további határozatokat lehet tervbe venni.

(9) A szabvány hivatkozásának a Hivatalos Lapból való törlésére irányuló kérést illetően figyelembe kell venni azt a tényt, hogy a kapott információk szerint az átlyukasztható gázpatronokat már több mint 30 éve széles körben használják, évente körülbelül 50 milliót adnak el belőlük Közösség-szerte, és hogy a bekövetkezett balesetek száma kifejezetten alacsony a használatban lévő egységek számához képest.

(10) Ezen túlmenően figyelembe kell venni, hogy a hordozható (kemping) gázzal üzemelő készülékek szükségszerűen fokozott veszélyt jelentenek minden helyzetben az alkalmazott technikai jellemzők miatt (nyílt láng, forró felület stb.), így a formális kifogásban említett kockázatok minden olyan esetben fennállnak, amikor a fogyasztói magatartás nem tesz eleget a használati utasításnak.

(11) Ezért azt a következtetést kell levonni az EN 521:1998 vizsgálata, valamint Hollandia, a többi nemzeti hatóság, a CEN és az ipari ágazat által nyújtott információk alapján, továbbá a gázzal üzemelő készülékek szakértői csoportjával és a 98/34/EK irányelv által létrehozott bizottsággal folytatott konzultáció után, hogy az arányosság elvével nem lenne összeegyeztethető, és ezért nem indokolt az EN 521:1998 szabvány 5.7.2.1. pont alatti hivatkozását a Hivatalos Lapból törölni,

ELFOGADTA EZT A HATÁROZATOT:

1. cikk

Az Európai Szabványügyi Bizottság (CEN) által az 1997. május 21-én elfogadott és az Európai Közösségek Hivatalos Lapjában első alkalommal 1998. július 25-én közzétett, EN 521:1998 "cseppfolyósított szénhidrogéngázzal üzemelő készülékek előírásai - hordozható, gőznyomású készülékek"szabvány hivatkozását nem törlik az Európai Unió Hivatalos Lapjában közzétett szabványok listájáról. A szabvány ezért továbbra is eleget tesz a 90/396/EGK irányelv vonatkozó rendelkezéseinek való megfelelés vélelmének.

2. cikk

Ennek a határozatnak a tagállamok a címzettjei.

Kelt Brüsszelben, 2003. március 18-án.

a Bizottság részéről

Erkki LIIKANEN

a Bizottság tagja

[1] HL L 220., 1993.8.30., 1. o.

[2] HL L 196., 1990.7.26., 15. o.

[3] HL L 217., 1998.8.5., 18. o.

[4] HL L 204., 1998.7.21., 37. o.

[5] HL C 233., 1998.7.25., 16. o.